Ons gaan na die Medolino karavaanpark. Garmin neem ons langs 'n verkeerde pad waarlangs jy nie by die karavaanpark kan uitkom nie, en ons beland in 'n doodloopstraat. Ons kon nie omdraai nie, en moes die Ford afhaak, omdraai en weer aanhaak.. Ons vind later die karavaanpark en nadat ons ingeboek het, hoor ons dat hulle nie kredietkaarte nie, maar slegs kontant aanvaar van pensionarisse. Weer kon ons nie omdraai nie, en hul maak die hekke oop sodat ons deur die karavaanpark klan ry om weer uit te kom. Ons ry toe maar na die Willows karavaanpark wat op die oewer van die Marina gelee is. Weereens is Garmin verkeerd en wil ons neem na 'n punt reg ion die hartjie van die Marina. Gelukkig sien ons die karavaanpark se borde, maak 'n u-draai by die polisiestasie en keer terug na die Willows karavaanpark. Ons staanplek is langs die kanaal en ons kan deur die voorruit sien hoe die bote in en uit beweeg.
Die middag ry ons deur die dorp en sien al die mooi huise wat hier gebou is. Ons gaan kyk na waar die Kowie rivier in die see uitmond. Daarvandaan ry ons al langs die see af tot by Port Alfred se Shelly's Beach, 'n Blouvlagstrand. Dis 'n mooi strand maar daar was min mense in die see.
Oos van Port Alfred is 'n hele aantal strandoorde, en ons ry tot by die verste punt en werk ons stadig terug na Port Alfred. Ons begin by Visrivier Sun, maar Garmin neem ons verby tot by die Mpekweni Resort. (Garmin is werklik nie baie betroubaar in hierdie omgewing nie). Mpekweni is egter 'n mooi hotelkompleks en ons was bly oor Garmin se fout.
Op pad terug stop ons by wat ons meen die Visrivier Hotel en Casino sou wees. Dis egter nou net 'n hotel met 'n pragtige goedversorgde golfbaan.
Die Visriviermonding en karavaanpark was 'n teleurstelling en dis meestal opslaanhuisies wat daar tussen die bosse gebou is.
Ons besoek die handwerk winkel waar ons sien hoe hulle die materiaal met allerhande patrone druk. Op die oorkantste hoek is die Pigg and Whistle Hotel & Pub. Volgens die boeke wat ons geraadpleeg het en wat die inwoners ons meegedeel het, is dit die oudste gelisensieerde pub in die land wat nog bestaan. Ons eet 'n lekker bord varsgemaakte Cottage Pie en groete en drink 'n bier vir die hitte.